ועדת הכספים, כנסת 18, פרוטוקול מספר 1059, 2012-04-02 10:00

משה גפני: בוקר טוב, אני מתכבד לפתוח את ישיבת הוועדה.

משה גפני: רבותי, לפני שאנחנו מתחילים בסדר-היום אני מבקש לדבר על נושא שדנו עליו כמה פעמים, מאבק שניהלנו – באופן אפילו כמעט חריג כשפנינו בהחלטת הוועדה ליועץ המשפטי לממשלה – נגד הממשלה על זה שהיא פנתה לבג"ץ בנושא של האשפוז הסיעודי.

משה גפני: אנחנו טענו שהתקציב שמועבר לבתי אבות, לקצבת הסיעוד, לקצבת הזקנה של הקשישים בבתי האבות, הוא מתחת לכל ביקורת.

משה גפני: התקציב בתמונת מצב שבו קשישים אינם יכולים להתקיים בכבוד, חלק מבתי האבות נסגרו ואלה שנשארו הורידו את רמת השירות שהקשישים מקבלים.

משה גפני: ואנחנו טענו נגד משרד האוצר במספר ישיבות שקיימנו – האמת היא שכבר קיימו מספר ישיבות עוד בקדנציות קודמות – ומשרד האוצר התעקש על התשלום המופחת, העלוב שקיבלו, והוא אפילו פנה לבג"ץ נגד החלטה שהשופטת כתבה, כמו שאנחנו טענו.

משה גפני: ואנחנו, כפי שאמרתי – בצעד חריג, פנינו ליועץ המשפטי לממשלה ואמרנו: עמדתה של ועדת הכספים היא כדעתה של השופטת במקרה הזה – נגד זה שהממשלה פנתה לבג"ץ.

משה גפני: בשבוע שעבר היה פה סגן החשב הכללי והוא אמר שלמחרת, זאת אומרת ביום חמישי, התפרסם מכרז עם התעריפים הגבוהים – גבוהים באופן יחסי למה שהיה עד היום, גם היום זה לא עשירות, אבל זה מאפשר קיום בכבוד – ואכן, בסופו של דבר המאבק בנושא של האשפוז הסיעודי של בתי האבות הסתיים בהצלחה מבחינתנו.

משה גפני: וכמובן, גם עכשיו כולם לוקחים קרדיטים, כולל משרד האוצר, וזה בסדר, על קרדיטים אני לא נלחם, אני נלחם על - - -

אמנון כהן: הם החזירו את זה לקדמותו?

אמנון כהן: כי לפני שלוש שנים היתה הקשחה כזו שנסגרו בתי אבות ופגעו בשירות.

משה גפני: כן.

משה גפני: נגמר, החזירו את זה, העלו.

אמנון כהן: אבל מה שהיה?

משה גפני: דיבר אתי עוזרי, שנבחר לאחרונה מחדש ליושב-ראש בתי האבות, הוא התקשר להודות לי.

משה גפני: הוא אמר שהחזירו את התעריף חזרה.

משה גפני: אומנם הם לא יכולים להגיד שזה מי-יודע-מה, אבל זה מאפשר קיום בכבוד, אז בפנקס - -

אמנון כהן: יישר כוח לוועדת הכספים של הכנסת.

משה גפני: - - הוועדה עכשיו אני רושם את ה - - -

אמנון כהן: ליושב-ראש הוועדה.

רוחמה אברהם-בלילא: את זה צריך לומר שלוש פעמים לפחות.

משה גפני: כשאני רושם את ה"וי" אז אנחנו יכולים לרשום עוד "וי", לא חשוב שאין פנקס כזה, אבל משרד האוצר הזדרז להוציא את זה לתקשורת ביום שישי וזה בסדר.

משה גפני: ואני מברך את חברי הוועדה על ההתמדה, על האחדות בעניין הזה ושהעניין בסופו של דבר הסתיים בחיוב.

אמנון כהן: הצעה לסדר לגבי רוחמה.

אורי מקלב: היא הולכת להחליף את יושב-ראש המפלגה?

אורי מקלב: מה, - - - הצעות, משהו?

משה גפני: אתן לך, אבל קודם אני.

אמנון כהן: אתה קודם, רק הזכרתי לך.

משה גפני: ביקשנו מרוחמה, אפשרנו לרוחמה לעזוב את הוועדה בגלל הפריימריז - - -

רוחמה אברהם-בלילא: לא, אה אוקיי, תמשיך.

משה גפני: זה מה שהתכוונת, אמנון?

אמנון כהן: כן, תמשיך.

רוחמה אברהם-בלילא: אתה יכול להמשיך, אדוני, זה חשוב.

אמנון כהן: ותרחיב בזה גם.

משה גפני: עבור הפריימריז שהתקיימו בקדימה, ואנחנו מברכים אותה על ההצלחה שהיתה לה.

רוחמה אברהם-בלילא: לא לי, של מופז וקדימה.

משה גפני: הגבתי באותו לילה של הבחירות – את מופז לא תפסתי בטלפון – על זה שאני לא מתערב בבחירות של מפלגה אחרת.

משה גפני: אין לי שום עניין.

משה גפני: אבל בשנתיים האחרונות ההתנהלות של יושבת-ראש קדימה מול הציבור החרדי, שזה היה הנושא המרכזי, לא היה לרוחנו.

משה גפני: ואנחנו סבורים שמי שמתכוון ורוצה להיות ראש ממשלה ולעמוד בראש מפלגה גדולה או בכלל חבר כנסת ושכל האג'נדה שלו שבנויה רק על הסתה נגד ציבור מוגדר לא צלחה בעבר, למשל מפלגת שינוי – והתברר שגם בוחרי קדימה אמרו "לא" להסתה הזאת.

משה גפני: אני לא יודע איך יתנהג מופז.

משה גפני: מהיכרותי אתו, אני חושב שהוא בסדר, אבל חז"ל אומרים: מעשיו יקרבוהו, מעשיו ירחקוהו - -

אמנון כהן: רוחמה תשמור עליו.

משה גפני: - - ואני מקווה שמעשיו יקרבוהו, מכיוון שהניסיון אתו הוא ניסיון טוב ואני - -

אמנון כהן: שלא יתקלקל בדרך.

משה גפני: - - קורא לו בשם אמנון כהן גם כן לשתף פעולה.

משה גפני: נכון?

אמנון כהן: בסדר, מאה אחוז.

רוחמה אברהם-בלילא: אני מודה לך על הברכות, אדוני היושב-ראש, אבל - - -

מגלי והבה: הוא כבר התחיל לשתף פעולה אתך בזה שהוא רוצה שוויון לכל ושהוא הולך לבטל את חוק טל ושהנטל יהיה על כולם.

מגלי והבה: אז אם זה הדברים שלו, אז אתם מסודרים.

מגלי והבה: אני לא יודע גם מה ב"צ'ק" שלו, צריך להכין את ה"צ'ק".

משה גפני: אני לא יודע - - -

מגלי והבה: אם ה"צ'ק" שווה, אז ימשיכו אלה שיושבים פה לסבול ושלא יקבלו את הזכויות שלהם, כי ה"צ'ק" תופח פה, שמעתם, חברים.

רוחמה אברהם-בלילא: חבל שאתם מובילים את זה – מגלי, הזמן של הוועדה - - -

משה גפני: איזה צ'ק?

רוחמה אברהם-בלילא: טוב, אדוני היושב-ראש, אני מודה לך על הברכות - - -

מגלי והבה: של הקואליציה שאנחנו משלמים ואם זה לש"ס ואם זה לאגודה ואם זה - - -

אמנון כהן: הגענו לשלב הזה?

משה גפני: אני דווקא מציפי לבני קיבלתי הרבה יותר ממנו.

מגלי והבה: זו הטענה, לא ראינו שום "צ'ק".

מגלי והבה: אנחנו פה רואים "צ'קים".

משה גפני: אני באמת רואה.

משה גפני: הנכים החרדים מקבלים כפול מכולם.

רוחמה אברהם-בלילא: טוב, מגלי, חבל שניכנס לדבר הזה.

רוחמה אברהם-בלילא: זו היתה כוונה טובה עם ברכה - - - בסדר.

משה גפני: אוקיי, רבותי.

משה גפני: טוב, בסדר, אני לא מתערב בעניין הזה.

מגלי והבה: תראה, זה היה תהליך דמוקרטי, נבחר מי שנבחר ולא צריך להפוך את זה בגללו, בגלל שהיא תקפה את החרדים היא הפסידה את הבחירות – זה טיעון מגוחך הייתי אומר, כי אזרחי ישראל, כל אחד בוחר לו את הדרך שהוא רוצה.

משה גפני: אני - - -

אמנון כהן: היו נבונים שבחרו.

מגלי והבה: אני נגד שיתקפו חרדי, אני בעד שוויון - - -

משה גפני: לא, לא, שיתקפו חרדי, אני בעד שיתקפו מי שחרדי לא טוב.

מגלי והבה: אני בעד שוויון ואני - - -

משה גפני: מאה אחוז, הכול בסדר.

מגלי והבה: אסור שיהיה הקיפוח שלכם.

משה גפני: הכול בסדר.

משה גפני: מה שאצלנו היה נורא ואיום שככה לא יתכן, מגלי, מה שהיה אצלנו נורא ואיום זה היה הנאום שלה, שאנחנו ישבנו חברי סיעת יהדות התורה - - -

רוחמה אברהם-בלילא: אבל זה לא הנושא עכשיו, אתה יודע - זמננו קצר.

משה גפני: שנייה, בסדר.

משה גפני: אנחנו ישבנו וכשהיא דיברה על מעמד הביניים, שמחירים - - -

רוחמה אברהם-בלילא: עשינו מהלכים מאוד חשובים בנושא של המים, עם כל הכבוד, וזמנה של הוועדה הוא מאוד קצוב, מאשר להתחיל לעשות - - -

אמנון כהן: סך הכול בירך היושב-ראש.

קריאה: בדיוק.

רוחמה אברהם-בלילא: נכון, תודה על הברכה, אבל בואו נתקדם הלאה, באמת.

שכיב מוראד שנאן: שכולם יצביעו עצמאות.

רוחמה אברהם-בלילא: מעבר לזה שיש לנו עוד חצי שעה באמת ישיבת סיעה ראשונה, אדוני היושב-ראש, אבל - - -

שכיב מוראד שנאן: כבוד היושב-ראש, אני רוצה לעזור לשני חברי ולהגיד ש - -

משה גפני: שנייה, רוחמה, שמה?

משה גפני: בבקשה.

שכיב מוראד שנאן: - - שניהם יצטרפו לעצמאות – זה הכי טוב.

רוחמה אברהם-בלילא: אתה רואה איזה - תודה רבה על הברכות.

רוחמה אברהם-בלילא: נמשיך לעסוק בדברים העיקריים.

אמנון כהן: אני מצטרף לברכות.

משה גפני: רוחמה, אני מברך, עומד מהצד.

משה גפני: אני לא יודע איך יתנהג חבר הכנסת מופז.

משה גפני: אני מקווה שיתנהג בסדר.

משה גפני: אצלנו הדבר הנורא היה זה שהיה נאום בכנסת שדובר על עליית המחירים, ומעמד הביניים לא מקבל מזה שום דבר לעומת זה החרדים כן מקבלים, ואז צעקנו לה: את הסתכלת בעיניים של אשה חרדית שהלכה למכולת בבוקר ולא לקחה פריטים מסוימים בגלל שהמחיר עלה ולא היה לה כסף?

מגלי והבה: המצב הולך להיות יותר גרוע.

משה גפני: נכון.

משה גפני: אז מה?

משה גפני: אז החרדים סובלים פחות?

מגלי והבה: לא.

משה גפני: סובלים פי אלף יותר.

מגלי והבה: פי אלף, אני מסכים.

משה גפני: רוחמה, רצית להגיד משהו.

רוחמה אברהם-בלילא: רציתי להודות לך על הברכות.

רוחמה אברהם-בלילא: ובכל הסוגיות האלה והאחרות, הפוליטיות, אתה יודע, אני חושבת שקדימה תהפוך להיות יותר ממלכתית - -

משה גפני: כן, אני לא מתערב בזה.

רוחמה אברהם-בלילא: - - ויותר חברתית.

רוחמה אברהם-בלילא: ויש לקדימה יושב-ראש חדש, יושב-ראש אופוזיציה שהוחלף בלי שיש מערכת בחירות כללית, ואני שמחה על העובדה שאף אחד מסיעות הבית לא נקף אצבע ולא התערב בתוך מערכת הבחירות הזו.

רוחמה אברהם-בלילא: ומעבר לזה, אדוני היושב-ראש, זמנה של הוועדה הזו קצוב, אנחנו נמצאים ערב חג - -

משה גפני: כן, כן.

רוחמה אברהם-בלילא: - - נמצאים כאן אנשים שבאו לברך בין היתר על המהלך, לי יש מה לומר עליו מעבר לסוגיה שאני אברך, ומכיוון שיש לנו ישיבת סיעה בדיוק בעוד חצי שעה ויש לי דברים בגו בנושאים שעל הפרק, אז אני מציעה שנתחיל.

רוחמה אברהם-בלילא: אבל תודה רבה על הברכות.

משה גפני: מאה אחוז, תודה רבה, תודה.

שי חרמש: בעוד שעה וחצי.

משה גפני: תודה רבה, חבר הכנסת חרמש, אין עניינה של ועדת הכספים בישיבות סיעה של כל מיני סיעות כולל של קדימה וגם כולל של יהדות התורה.

משה גפני: אנחנו ועדה ממלכתית וחברי הכנסת ינהגו על-פי דרכם.

משה גפני: אנחנו עוברים לסעיף ראשון בסדר-היום: החלטה על הנחות בתשלומי המים לנכים ולשכבות חלשות.

משה גפני: ביקשנו מחבר הכנסת אורי מקלב שיישב עם משרד האוצר כדי לנסות להגיע לרשימה מוסכמת ב-42 מיליון שקלים שמשרד האוצר הקציב לצורך העניין הזה.

משה גפני: דובר בהתחלה על 200,000 משתמשים במים או משפחות או - - -

אורי מקלב: על-פי רוב זה גם בתי אב.

משה גפני: על-פי רוב זה בתי אב, אבל זה לא - - -

מגלי והבה: עליו אפשר לסמוך.

אורי מקלב: אני בא מכוחו, אתה יודע.

אורי מקלב: אם אי-אפשר לסמוך עליו, אז גם אי-אפשר לסמוך עלי.

משה גפני: תודה.

משה גפני: על כל פנים, חבר הכנסת מקלב, בבקשה.

אורי מקלב: תודה רבה לך, אדוני היושב-ראש.

אורי מקלב: יש מושג הלכתי ידוע: "מים שאין להם סוף", הרבה שאלות ותשובות היו על הביטוי הזה.

אורי מקלב: הפירוש הוא שאם רואים אחד שנופל למים, לים גדול ולא יודעים אם הוא יצא או לא יצא, אז אומרים שאם אלו מים שלא רואים את הסוף שלהם, אז כנראה שהוא לא יצא.

אורי מקלב: הנושא הזה של המים, מבחינתנו זה היה "מים שאין להם סוף" - אני חושב ששנה וחצי, אולי שנתיים, דנים בנושא הזה של לתת קצבה גדולה יותר של מים לכאלה שבאופן מובנה משתמשים יותר במים.

אורי מקלב: בהתחלה הדוגמה היתה חולה סיעוד.

אורי מקלב: באופן טבעי השימוש של אנשים סיעודיים במים רב יותר, ואנחנו צריכים לדעת שמים זה שונה, למשל מחשמל.

אורי מקלב: יכול להיות שיש עוד אנשים שמשתמשים בחשמל יותר מאנשים רגילים בגלל נכות או בגלל דבר אחר, אבל מכיוון שחשבון המים ותעריפי המים לא בנויים לפי מכסות זולות יותר ויקרות יותר, אנחנו לא נותנים לאנשים בכלל הנחות בחשמל - כולם משלמים אותו מחיר על חשמל, על זה אולי יש קצבת נכות, קצבה אחרת שאנחנו נותנים לנכים.

אורי מקלב: מה ששונה במים, שלכל אזרח במדינת ישראל ולכל משפחה גרעינית מוקצבים מראש שלושה וחצי קוב במחיר זול יותר, בהנחה שאנחנו צריכים לתת מים במחיר שווה לכל נפש, וגם כשהתעריפים ומחירי המים עלו – נותנים שלושה וחצי קוב מינימום במחיר זול יותר.

אורי מקלב: אבל דא עקא, שיש אנשים, כפי שאמרנו, שתלויים בשר"ם, אנשים סיעודיים, נכים, קשישים שהם נכים – הם צורכים יותר מים.

אורי מקלב: לכן, באנו וביקשנו להעלות להם את המכסה, שלא תהיה שלושה וחצי קוב אלא הם קיבלו מכסה כפולה של שבעה קוב לכל אחד.

אורי מקלב: אבל גם כשהיתה הסכמה אמרו: בסדר, ברגע שמעלים לאנשים אחרים את המחיר, אז זה יחייב אותנו להעלות את מחיר המים לכולם.

אורי מקלב: על זה עמד יושב-ראש ועדת הכספים ואמר: אנחנו לא נותנים למישהו מכסה על חשבון שאר תושבי מדינת ישראל, אנחנו לא נגרום לכך שמחיר המים יעלה.

אורי מקלב: ואחרי דיונים הוסכם על 42 מיליון שקלים, שמזה היינו צריכים לגזור את מספר האנשים שיקבלו את ההנחות על המים.

אורי מקלב: לאחר הרבה התכנסויות ואחרי הרבה בדיקות וישיבות רבות, כולל עם ביטוח לאומי, משרד האוצר וכמובן עם רשות המים, קבענו קבוצה של אנשים שמגיעה כמעט לרבע מיליון איש, על-פי רוב זה גם רבע מיליון בתי אב בסופו של דבר.

אורי מקלב: למה אני אומר "בתי אב"?

אורי מקלב: בגלל שגם אם אותו חולה, נכה, לא משתמש במים, בסה"כ מי שנהנה מזה - זה כל משק הבית שלו, כל הגרעין הביתי, יקבלו מכסה של שבעה קוב מים במחיר המוזל.

אורי מקלב: לא שלושה וחצי קוב אלא שבעה קוב המחיר המוזל.

אורי מקלב: זה הביא אותנו להתכנסות של למעלה מ-42 מיליון שקלים, אבל בסופו של דבר אנחנו חושבים שנתכנס לתוך 42 מיליון.

אורי מקלב: והרשימה שנמצאת לפניך, אדוני היושב-ראש, או שאתה רוצה שאקריא אותה, על מה מדובר - - -

משה גפני: כן, תגיד רק את הרשימה, אחרי זה - - -

אורי מקלב: אנחנו מדברים על חולים סיעודיים שהם מעל 150%.

אורי מקלב: בשונה מזה יש עוד חולים סיעודיים שמקבלים יכול להיות 91%, שהם רק תלויים בשלושה פרמטרים מתוך שישה שלא תמיד - - -

משה גפני: מה שלא - אל תגיד.

אורי מקלב: אני לא אומר את מה שהורדנו.

משה גפני: אנחנו יודעים מה שאנחנו רוצים לשים.

משה גפני: הרי המגבלות של האוצר - - -

אורי מקלב: אבל זה בעצם כמעט מכסה את כל החולים הסיעודיים – 150% ו-168%, זה מכסה את החולים הסיעודיים שתלויים ברוב הפעילות שלהם בעזרה.

משה גפני: אוקיי, מה הסעיף השני?

אורי מקלב: זה אנשים שמקבלים עזרה משר"מ - אנשים שעל-פי רוב מגיל 18 - -

צבי לביא: מה זה שר"מ?

חיה קינן: שירותים רפואיים מיוחדים.

אורי מקלב: - - עד גיל 60.

אורי מקלב: שר"מ זה שירותים רפואיים מיוחדים, זה אנשים שתלויים לחלוטין ומקבלים שר"מ.

אורי מקלב: אנשים שהם תלויים בכל פעולות היומיום ויש גם שר"מ שתלויים ברוב פעילויות היומיום – כל האנשים האלו יקבלו מחיר מוזל לשבעה קוב מים.

אורי מקלב: כל ההורים לילד נכה, וזה לא משנה מה הנכות של הילד, כל ילד נכה יקבל הנחה למכסה כפולה של עוד שלושה וחצי קוב מים.

אורי מקלב: אנחנו מדברים על כל מי שיש לו קצבת ניידות – יקבל הנחה על מכסת מים כפולה,.

אורי מקלב: אנחנו מדברים על כל מי שנכה, הוא מקבל יחד עם זאת קצבת זקנה מיוחדת.

אורי מקלב: אנחנו יודעים שברגע שנכים מגיעים לגיל זקנה, הם לא מקבלים קצבת נכות, הם מקבלים קצבת נכות עם קצבת זקנה משולבות, כדי שלא יפסידו, שלא יהיה כפל תמיכות קבעו לאנשים נכים – פעם היו צריכים לבחור בין קצבת זקנה לבין קצבת נכות – אנחנו משאירים את כל האנשים האלה כאנשים נכים, לא משנה מה דרגת הנכות, כל אלה שמקבלים קצבת נכות – מדובר גם על נכים שמקבלים אחוזי נכויות נמוכות יותר – יקבלו את הנחה למכסת המים הכפולה.

אורי מקלב: בסוף אנחנו גם נותנים הנחה לשבעה קוב מים לכל מי שיש לו נכות רפואית מעל 70%.

אורי מקלב: ואחרונים חביבים, אנחנו גם מאפשרים למשרד הבריאות לאשר לאנשים בנסיבות רפואיות מיוחדות, כמו מחלות, קבלת הנחה.

משה גפני: שזה לפעמים דבר זמני.

אורי מקלב: לפעמים דבר זמני, לפעמים יותר.

אורי מקלב: נניח, חולים במחלות עור מסוימת, יכולים אחרים שהם לא נכללים בתוך הנכויות הרגילות אלה הם יכול להיות לפעמים חולים אונקולוגיים או מחלות מסוימות, הם גם יוכלו לקבל הנחה, וזה בהליך מסוים שייעשה במשרד הבריאות.

אורי מקלב: אדוני היושב-ראש, אני גם רוצה להוסיף עוד משהו, לאחר ישיבות רבות – אני בזה מסיים, לפני שרק אגיד איזה מלת תודה או בסוף אתה רוצה שאגיד - - -

משה גפני: רגע, עוד לא תודה, רק אחרי שנצביע.

אורי מקלב: בכל אופן, אני לך, היושב-ראש, גם אחרי ההצבעה.

אורי מקלב: נעשות היום פעולות ומתקיימות ישיבות יחד עם רשות המים ומשרד הבריאות וביטוח לאומי, שאפשר יהיה להעביר את כל הרשימות האלה ישירות לרשות המים והם יעבירו אותם לתאגידים.

אורי מקלב: למנוע את המצב שכל אחד יצטרך לבוא עם האישור הרפואי שלו, עם אישור הנכות שלו לתאגיד המים.

אורי מקלב: אנחנו יודעים שהפרוצדורה בשביל זה - - -

רוחמה אברהם-בלילא: מתי זה נכנס לתוקף?

אורי מקלב: זה יכנס - -

משה גפני: במאי.

אורי מקלב: - - אחרי שיקבלו את ההחלטה.

רוחמה אברהם-בלילא: אבל עד מאי אתה רוצה לומר שכל הרשויות האלה של הביטוח לאומי וכו' יכווננו למהלך הזה?

אורי מקלב: רשות המים יושבים כבר הרבה זמן, הם מכינים את עצמם, אפשר לשמוע אותם גם.

משה גפני: מי נמצא פה?

משה גפני: נשמע אותם.

אורי מקלב: אבל בעיקר היתה בעיה חוקית: איך הביטוח הלאומי מעביר רשימות לגופים ממשלתיים.

אורי מקלב: כפי שאתם יודעים בוודאי שזו בעיה, יש איזה הליך מסוים של פרסום – מפרסמים בעיתון שמי שלא מסכים שהביטוח הלאומי יעביר, יש לו אפשרות להתנגד.

אורי מקלב: במילא, כל מי שלא התנגד, יוכלו להעביר את פרטיו.

אורי מקלב: אם התהליך הזה יתבצע, אז אני חושב שתוך חודש-חודש ומשהו האנשים האלה יוכלו כבר לקבל את ההנחה בתאגידי המים, ואם אפשר לשמוע מהם את התהליך הטכני שלו.

דורון יהודה: מה עם נכי צה"ל בתמונה?

אורי מקלב: נכים.

אורי מקלב: אנחנו לא יודעים – מי שכתוב כאן "נכות".

משה גפני: רק שנייה - - -

רוחמה אברהם-בלילא: נכה בהגדרה שלו הוא - - -

משה גפני: רגע, רבותי, דקה, אאפשר לכל אחד.

משה גפני: תראו רבותי, אל"ף, אני מודה לחבר הכנסת אורי מקלב שעשה עבודה בלתי אפשרית, גם עכשיו זה בלתי אפשרי.

משה גפני: יש רבים שבחוץ, שלא תהיה אשליה.

משה גפני: היינו מעדיפים שזה יהיה כמו בהיטל הבצורת, שהחרגנו הרבה יותר מאשר 200,000.

משה גפני: במקרה הזה מדובר על 234,000, אני מקווה שנעמוד בעניין הזה.

משה גפני: אני רוצה להגיד לחברי הוועדה – משרד האוצר דרש ממני להוריד את החוק של הפיקוח על המים שמונח לקריאה ראשונה, התנגדתי בכל תוקף.

משה גפני: מה שאנחנו עושים עכשיו זה מהלך טוב, אבל הוא מהלך מאוד חלקי.

משה גפני: הוא לא מהלך מושלם.

אמנון כהן: מהלך ביניים.

משה גפני: הוא לא מהלך מושלם לחלוטין.

משה גפני: נאלצנו להסכים לעניין הזה, מכיוון שמה שקרה בינתיים - זה שמאז שעבר החוק שיצא הפיקוח על המים מהכנסת - אין שום תהליך שבו מישהו מקבל הנחה במים, כולל נכים, שהם באמת במצב קשה, שהם זקוקים למים האלה כמו אוכל.

משה גפני: באה אלי אמא, בבני-ברק דרך אגב, אשה חרדית, שיש לה בן נכה חרדי והיא סיפרה לי את הצרות שלה – פשוט לא יאומן, אני לא מדבר על מה שאני שומע מפה מנציגי הנכים כל הזמן, בשבוע שעבר היה בעיתון שהולך מהלך כזה – אז היא אומרת לי: איך אני מרגיעה את הילד שלי שהוא נכה בן 16?

משה גפני: עם מים.

חיה קינן: מכניסה אותו למים חמים, זה מה שאנחנו עושים.

משה גפני: מכניסה אותו למים חמים.

משה גפני: היא תיארה לי את המצב.

משה גפני: אני מתכוון ללכת לבקר אותה, לראות את התהליך הזה, זה דבר שהוא בלתי מתקבל על הדעת - אנחנו מנהלים מאבק נגד משרד האוצר.

משה גפני: אני שמח על מה שהגענו אליו עד עכשיו, אבל אני מסכים לחלוטין שכל מה שתעלו, שיש מקרים של נכים או מקרים של אנשים שאינם נכים, אבל הם זקוקים למים.

משה גפני: אנחנו נכופף את הראש ואנחנו נגיד: אתם צודקים.

משה גפני: אנחנו לא מנהלים את המדינה, מתברר, על כל פנים לא בשלב הזה.

רוחמה אברהם-בלילא: אני מטילה ספק בעניין, אבל - - -

משה גפני: כן, בסדר.

משה גפני: אם היינו מנהלים את המדינה הרשימה היתה הרבה יותר ארוכה.

משה גפני: נכון שהרשימה היתה יותר ארוכה?

משה גפני: לא, תגידי פעם אחת את האמת: הרשימה היתה יותר ארוכה.

משה גפני: אורי מקלב אתמול בלילה דיבר אתי, כמעט בכה בטלפון, הוא אמר לי: תשמע, אני צריך להוריד מהרשימה.

משה גפני: אני אומר לו: תוריד עד 240,000, 230,000.

משה גפני: מה אפשר לעשות?

משה גפני: אני לא יכול להפר את הסיכום עם משרד האוצר, אחרת אני לא יכול לעשות כלום, גם את זה לא.

משה גפני: זה המצב.

משה גפני: כן, בבקשה.

משה גפני: מה את אומרת?

עדי חכמון: הסיכום בעיקרון היה על 200,000, כרגע יש אוכלוסייה של 234,000.

עדי חכמון: אמרנו שאנחנו לא נדקדק על חודו של יו"ד וגם במידה ויש חפיפות בין האוכלוסיות - - -

שגית אפיק: סביר להניח שיש כפילויות בתוך הרשימה.

עדי חכמון: בדיוק.

עדי חכמון: על-פניו נראה שכנראה יש כפילויות.

משה גפני: ברשימה יש 234,000 – דב, אה לא ראיתי שאתה נמצא - - -

אמנון כהן: דב, אל תתחבא.

דב בארי: לא, לא מתחבא.

משה גפני: כן, אני מצביע על זה.

מגלי והבה: אני בעד.

משה גפני: בסדר גמור, תודה, מגלי.

משה גפני: הרשימה היא 234,000, סביר להניח, ואתם יודעים את זה שמתוך ה-234,000 יש קצת שהם כפולים.

משה גפני: אנחנו נגיע, נניח, ל-220,000.

משה גפני: אני מבקש מכם לא ללכת לרב.

משה גפני: ההחלטה היא החלטה, לא הולכים יותר לרב.

משה גפני: מה אתה מסתכל עלי?

אמנון כהן: תלוי איזה רב.

דב בארי: אני חושב שכמו שאמרה פה ידידתי, חברתי לעבודה, לא נדקדק פה, שבעצם המספרים נסגרו מול צוות מים, אני פשוט פה - -

משה גפני: נכון.

דב בארי: - - בכובעי כאחראי תחום הרווחה בביטוח לאומי לא ידקדקו פה על קולות, אני חושב שצריך לחכות בסופו של דבר למספרים סופיים, לראות - - -

משה גפני: זאת ההחלטה.

דב בארי: בסופו של דבר, מהיכרותי את האוכלוסייה, אני חושב שיש פה כפילויות - -

עדי חכמון: חפיפות.

דב בארי: - - צריך לראות בדיוק מה החפיפה פה.

משה גפני: זאת ההחלטה, בסדר.

משה גפני: בבקשה, רציתם להתייחס?

משה גפני: בבקשה, גב'.

רוחמה אברהם-בלילא: ומה עם חברות כנסת?

משה גפני: אה, דקה.

משה גפני: חברת הכנסת - - -

רוחמה אברהם-בלילא: לא, אין שום בעיה, תאפשר, אבל הייתי רוצה לומר משהו.

משה גפני: בסדר, אז אחריהם.

משה גפני: כן, עדי.

עדי חכמון: שרשות המים תתייחס לעניין לוחות הזמנים בגלל שיש כאן פרוטוקול שצריך לעבור ו - - -

משה גפני: כן, אני אאפשר, בסדר.

משה גפני: קודם נשמע אם אנחנו מסודרים עם הרשימה, ואז נראה את לוחות הזמנים.

רוחמה אברהם-בלילא: אני לא מבינה מה שנאמר כאן - מה זאת אומרת, אנחנו כאן צריכים להתגבש לפי לוחות זמנים בשביל להצביע?

משה גפני: לא, נצביע מייד, רק זה לוקח זמן.

משה גפני: תיכף נשמע את ה - - -

רוחמה אברהם-בלילא: אה, כי הבנתי ש - - - הוועדה מבחינת לוחות זמנים על - - -

משה גפני: לא, רוחמה, אנחנו מאשרים את זה.

רוחמה אברהם-בלילא: אוקיי.

משה גפני: בבקשה, אם אפשר בקצרה.

נעמי מורביה: קודם כל, ברצוני להודות בשם נכי ישראל לחברים שיושבים כאן, חברי הכנסת.

נעמי מורביה: נכון שכולנו מסכימים שאין משילות, אבל יש מושל.

נעמי מורביה: ואילולא הפעילות המבורכת שלכם, כבוד היושב-ראש, מר גפני, וחבר הכנסת אורי מקלב, והדברים החמים שחברת הכנסת רוחמה אברהם תמיד אומרת וחברי הכנסת המכובדים שלא הזכרתי את שמותיהם, אבל באמת אנחנו היינו כבר במצב של להתרחץ פעם בשבועיים - - -

משה גפני: אמנון כהן ושנאן, שבלעדיהם אני לא יכול לזוז.

נעמי מורביה: נכון, ושכיב שנאן, אני יודעת.

רוחמה אברהם-בלילא: שגם בלעדיהם.

משה גפני: שגם בלעדיהם, סליחה.

נעמי מורביה: נכון.

משה גפני: מי שהוזכר, הוזכר.

רוחמה אברהם-בלילא: לא, לא משנה.

משה גפני: בבקשה.

נעמי מורביה: שכיב שנאן יודע שיש לי פינה חמה לדרוזים, הם בלבי.

אמנון כהן: בזכותך.

שכיב מוראד שנאן: בעונג רב.

שכיב מוראד שנאן: תודה.

נעמי מורביה: אנחנו אנשים עם מוגבלויות חד-משמעית.

נעמי מורביה: אנחנו אומרים כאן שזהו רק צעד ראשון.

נעמי מורביה: הגעתם להבנה באמת מבורכת, קיבלתם את כל מה שביקשנו, מעל ומעבר, תודה רבה, חבר הכנסת אורי מקלב, תודה רבה לך על הכול.

נעמי מורביה: אין לנו מלה להוסיף.

משה גפני: מאה אחוז, תודה.

משה גפני: תודה רבה.

משה גפני: בבקשה, עוד מישהו?

משה גפני: כן, בבקשה.

קובי יצחק: משפט אחד.

קובי יצחק: אני לא רואה פה את אגף השיקום, אז איך אתם תהיו בקשר עם אגף השיקום.

קובי יצחק: ויש לנו נכים עם מחלות עור שאין להם את האחוזים הגבוהים – 70% - - -

משה גפני: מחלות עור יהיו בתוך המערכת של משרד הבריאות.

קובי יצחק: ואז יש ועדה מיוחדת ש-?

משה גפני: זו לא ועדה מיוחדת, זה הרשימות שמשרד הבריאות נותן.

משה גפני: באחת הישיבות שלנו - - -

קובי יצחק: ומשרד הביטחון גם יעביר לכם רשימות?

משה גפני: כן, משרד הבריאות מעביר את הרשימה של חולי עור או כאלה שהם יהיו בתוך הרשימה.

משה גפני: זה מופיע ברשימה.

משה גפני: תודה רבה.

משה גפני: חברת הכנסת רוחמה אברהם, את רוצה להגיד משפט?

קובי יצחק: אנחנו מודים לכם.

דורון יהודה: תודה רבה.

רוחמה אברהם-בלילא: כן, כן, בוודאי.

משה גפני: כן, בבקשה.

רוחמה אברהם-בלילא: אדוני היושב-ראש, ראשית, ברכותי - חבר הכנסת מקלב, כמי שהוביל את כל הסוגיה הזו החל מאותה תקופה של חוק הבצורת וכו', העקביות שלך באה היום באיזושהי נקודה לשיא, ואני מברכת על כך.

רוחמה אברהם-בלילא: אבל יחד עם זה, אדוני היושב-ראש, כפי שאתה אמרת, מים זה אחד ממוצרי היסוד שבלעדיהם אדם לא יכול להתקיים.

משה גפני: נכון.

שכיב מוראד שנאן: אמרת את זה.

רוחמה אברהם-בלילא: ושמעתי את הדברים הנרגשים של יושבי-ראש הארגונים, גם של נעמי וגם של קובי, אבל לקחת ולהחריג את אותם נכים ולחתוך, אני אומר אפילו "בבשר החי", נכה שהוא נכה 70% מקבל ונכה שהוא נכה של 65% או 69% לא יזכה להטבה הזו, אבל זה בסוגיה הזו.

רוחמה אברהם-בלילא: מעבר לזה, אני מסתכלת על אותם שכבות מהמעמד הכי נמוך, שאין להם מה לאכול בבית, אדוני, ואני סבורה שהמהלך הזה של ה-250,000 או 234,000 לא מספיק.

רוחמה אברהם-בלילא: צריך גם היה לבחון את הסוגיה של איך אנחנו בוחנים את אותם אנשים שנמנים על השכבות הכי חלשות, שמשתכרות 3,000 שקלים ו-4,000 שקלים – שכר מינימום, שאין להם את היכולת אפילו לבחור בין אם הם רוצים לשים את כיכר הלחם על השולחן ובין אם הם רוצים לקנות את התרופה.

רוחמה אברהם-בלילא: אדוני היושב-ראש, כאשר יש בישראל מעל מיליון וחצי משפחות שחיות מתחת לקו העוני, כאשר מתוכם 780,000 ילדים שחיים ברף הזה, אני חושבת שאי-אפשר למנוע מהם את אחד ממוצרי היסוד - וזה המים.

רוחמה אברהם-בלילא: אתה אמרת שאנחנו לא מושלים, אבל הוועדה הזו עשתה המון דברים בראשותך – אתה ער, אתה קשוב, אתה מחובר לשכבות האלה, אתה רואה את המצוקות של האנשים האלה.

רוחמה אברהם-בלילא: ואני חושבת שאנחנו צריכים ללכת למעגל רחב יותר של איך אנחנו כוללים את אותם אנשים שאין להם מה לאכול, אז גם מים אנחנו חוסכים מהם?

רוחמה אברהם-בלילא: ואני אומר דבר נוסף – ההתייקרות של הדלק גוררת אחריה התייקרות ברורה וחד-משמעית בסוגיה של מחירי החשמל, אז מחיר החשמל, אדוני היושב-ראש, הוא גם אחד ממוצרי היסוד.

רוחמה אברהם-בלילא: מה יעשו אותם נכים, קשישים, ניצולי שואה, שמקבלים את ההנחה במים, אבל צריכים לקפוא בקור.

אורי מקלב: אני יכול להשפיע גם על מחירי המים, רוחמה.

רוחמה אברהם-בלילא: לכן, אני אומרת שמצד אחד אני מברכת על המהלך הזה, אבל מצד שני אני קוראת לך, אדוני היושב-ראש, לא להרפות במהלך הזה של להרחיב את המעגל גם בסוגיה של המים ועל אחת כמה וכמה גם בסוגיה של החשמל.

רוחמה אברהם-בלילא: המדינה, הממשלה צריכה לקחת את האחריות על אותם אנשים, לא רק שהיא לא יכולה לספק להם עבודה או כושר השתכרות, אלא באמת לראות איך אנחנו הופכים להיות יותר קשובים בהיבט של דאגה לאותם שכבות.

רוחמה אברהם-בלילא: אתה יודע מה, ואם אין מושל בישראל, אז אולי הוועדה הזו כן תמשול וכן תחבק את אותם שכבות.

רוחמה אברהם-בלילא: תודה רבה.

משה גפני: מאה אחוז.

משה גפני: תודה רבה, רוחמה.

משה גפני: אני מודה לך.

משה גפני: אמנון, בבקשה.

אמנון כהן: אדוני היושב-ראש, נחשפנו לאי-שוויון בנושא של המים, בנושא של שטיפלנו בו: מס בצורת, למעשה - - -

משה גפני: עמדת יחד עם אורי בראש הוועדה.

אמנון כהן: ואז למעשה, ברוך-השם, שהקדוש-ברוך-הוא זימן לנו גשמים וביטלנו את החוק בסוף - - -

אורי מקלב: זה היה מחולל על בסיס - - -

משה גפני: לא, ביטלנו את החוק עוד לפני הגשמים.

אמנון כהן: כן, אבל ברוך-השם - - -

אורי מקלב: על בסיס הוועדה שהוא עמד בראשה, זה היה - - -

אמנון כהן: ואז שם גילינו שבאמת אין שום מענה - הורידו את הפיקוח מהוועדה, הקימו תאגידי מים ולא נתנו שום מענה לנכים, שהם אוכלוסייה מיוחדת עם צריכה מיוחדת.

אמנון כהן: ואנחנו בחוק הבצורת מצאנו את הפתרון, ואני בטוח וחושב שהיתה הפלטפורמה.

אמנון כהן: ואני מברך את חבר הכנסת מקלב, כמו שאז היית גם אחד העוגנים החשובים בנושא הזה, גם כאן עשית עבודה מסורה וטובה.

אמנון כהן: ואני חושב שהתוצאה חשובה ביותר, אולי היא לא מקסימלית, אבל זה נותן קצת "אוויר לנשימה" לאותם אנשים שהגורל התאכזר אליהם.

אמנון כהן: ואני חושב, אדוני היושב-ראש, יש לך פה הישג אדיר של הוועדה, יישר כוח לך, לצוות שעשה את העבודה.

אמנון כהן: והמאבק הבא צריך להיות, אדוני, אנחנו צריכים לטפל ב"פרה קדושה" אחרת של האוצר, שזה מע"מ דיפרנציאלי.

אמנון כהן: לא יכול להיות שמחירי המוצרים עולים וזה שווה לכולם אותו דבר.

אמנון כהן: מע"מ דיפרנציאלי מונהג היום בעולם, יש הצעות חוק בנושא הזה.

אמנון כהן: אני חושב שהממשלה הזאת צריכה להתעשת ולהביא לכך שאם יש מוצרי צריכה מיוחדים לאוכלוסיות ולשכבות מוחלשות, הם יינתנו להם במחיר הסביר יותר.

אמנון כהן: איך עושים את זה?

אמנון כהן: במע"מ דיפרנציאלי.

אמנון כהן: במוצרים שהם מוצרי מותרות שכל אחד יכול לקנות, הוא רוצה אז ישלם יותר ושם להעלות את המע"מ, כי שם יש אנשים שצורכים את זה.

אמנון כהן: לכן, עכשיו במאבק הבא, אדוני היושב-ראש, אנחנו עומדים לעזר אתך ביחד לקדם את הנושא הזה, זה גם ייתן מענה לכלל אזרחי מדינת ישראל.

משה גפני: תודה רבה.

משה גפני: שכיב, בבקשה.

שכיב מוראד שנאן: אדוני היושב-ראש, אקצר מאוד בדברי.

שכיב מוראד שנאן: אני מצטרף לכל הברכות.

שכיב מוראד שנאן: עד לפני חודשיים הייתי מפקח של משרד הרווחה, ואני בא מתוך "ים" של תיקי הפונים המסכנים שמגיעים למחלקות הרווחה ביישובים, ואני חושב שהפתרון שמוצע כאן הוא כלום לעומת הצרכים האמיתיים שיש בשטח.

שכיב מוראד שנאן: אני מכיר את הדברים מקרוב.

שכיב מוראד שנאן: אני מכיר את המספרים, אני יודע כמה אנשים לא מצליחים לגמור את החודש, ואני יודע מה מבחן הזכאות עושה לכל אדם ואדם כשבאים לבחון איזה עזרה לתת לו, וההנחה הזאת חשובה לאלה שמקבלים אותה.

שכיב מוראד שנאן: אבל הייתי מאוד מבקש:

שכיב מוראד שנאן: אם אתה יכול באמת לאפשר לנו לחרוג מהסיכום שלך עם האוצר וללחוץ אותם לעשות הרחבה יותר גדולה לאנשים שבכל זאת נותרו מחוץ למעגל של מקבלי ההנחה.

שכיב מוראד שנאן: ובנושא של החשמל – אני גם כן מצטרף לכל מלה שרוחמה אמרה – אם אנחנו אמורים לאשר ערבות מדינה לחברת החשמל, אז בוא קודם כל - - -

משה גפני: זה הסעיף הבא.

שכיב מוראד שנאן: גם על זה צריך לחשוב - לנסות להשיג הנחות בחשמל לאותם אנשים, כי תאמין לי, פלאפון וחשמל ומים לא משאירים להם אוכל.

משה גפני: מאה אחוז.

משה גפני: תודה.

משה גפני: בבקשה, איך זה מתבצע?

גלעד פרננדס: אנחנו נערכנו לדבר המבורך הזה גם בעינינו – שנותנים תקציב לנושא החשוב הזה עוד לפני שכל התקציב הוחלט והועבר.

גלעד פרננדס: מהרגע שזה הוחלט אנחנו מקיימים ישיבות מאוד-מאוד אינטנסיביות עם כל הגורמים שמעורבים בזה: משרד האוצר, ביטוח לאומי, כל מי שיש לו נגיעה לדבר הזה.

גלעד פרננדס: צריך להדגיש שזה תהליך מאוד מורכב.

גלעד פרננדס: בישיבה האחרונה פה בוועדה אנחנו התחייבנו לעמוד בראשון ביולי, שהתחולה של נוהל התמיכות תחול החל מהראשון ביולי.

גלעד פרננדס: בשביל לעמוד בתאריך הזה גם אמרנו שאם לא נצליח לעמוד בו, נבוא ונעדכן את הוועדה לפני כן.

גלעד פרננדס: אבל כרגע אבן הדרך העיקרית בה אנחנו צריכים את הסיוע גם של הוועדה הנכבדה וכמובן של האוצר - זה לקבל רשימה סגורה סופית של אותם 230,000, 240,000 זכאים לפי שם, תעודת זהות, מה שאנחנו עובדים מול הביטוח הלאומי בינתיים.

גלעד פרננדס: ואנחנו צריכים לקבל את זה עד הראשון במאי בשביל שנוכל להכין את זה בראשון ביולי.

גלעד פרננדס: בגלל שהיו עוד דיונים בין האוצר לבין חבר הכנסת מקלב, אנחנו מתחנו את זה עוד שבועיים עד 15 במאי.

גלעד פרננדס: אבל עד ה-15 במאי, זה תאריך שהוא אתגר מאוד-מאוד קשה בשבילנו, כי צריך לזכור שיש שם עשרות ספקים ולא חברת חשמל אחת שמקבלת את הקובץ.

גלעד פרננדס: אנחנו צריכים לפלח את הקובץ הזה לכל ספק, מה קורה אם צרכן עובר מספק לספק, דברים כאלה, זה מאוד מורכב.

גלעד פרננדס: ולכן אבן הדרך שלנו זה לקבל את הקובץ הסופי עד ה-15 למאי כדי שנוכל להכין את נוהל התמיכות הזה בעצם.

גלעד פרננדס: יש פה גם את עורכת דין טל שביב מהלשכה המשפטית אצלנו, היא תשלים את הדברים.

משה גפני: בבקשה.

טל שביב: אדוני, אני רוצה לומר שאנחנו מסורים לגמרי למהלך הזה.

טל שביב: יש עוד מהלכים משפטיים שצריך להתגבר עליהם.

טל שביב: כשנקבל איזושהי רשימה שמית באמצעות המוסד לביטוח לאומי יחד עם האוצר, שבאמת יפרטו את שמות כל האנשים ונקבל רשימה מסודרת, אז גם אנחנו צריכים להתגבר על המהלך של חוק חופש המידע והגנת הפרטיות, ואת זה עושים באמצעות ועדה במוסד לביטוח לאומי, אדוני.

משה גפני: מאה אחוז.

טל שביב: וזה גם מהלך שנצטרך לעשות ולהיערך לזה באמצעות טופס אל"ף.

טל שביב: ואני חושבת שכדאי שהביטוח הלאומי באמת יאמר לנו מה המועדים גם שהוא יכול להציג את הרשימה, כי רשות המים באמת אין לה את הכלים לקבוע את הרשימה הזו.

טל שביב: אנחנו מיישמים את המסקנות מול הספקים.

רוחמה אברהם-בלילא: יש לנו עכשיו ישיבת סיעה ב-11:45, אז מתי מצביעים?

משה גפני: בסדר, אני רק רוצה.

משה גפני: כבר אנחנו מצביעים.

קובי יצחק: אדוני היושב-ראש - - -

משה גפני: כן, הערה.

דורון יהודה: רק הערה נוספת.

קובי יצחק: כי אני פה שומע רק ביטוח לאומי וזה, אני רוצה שיירשם לפרוטוקול שנכי צה"ל גם נמצאים בהנחות האלה ושיפנו לאגף השיקום ויקבלו מהם את הרשימות.

משה גפני: מי שקשור לעניין הזה, שיש לו את הצורך במים, זאת אומרת - - -

אביאל קובייסי: בהחלט כן.

דורון יהודה: כן.

קובי יצחק: כן.

אביאל קובייסי: שלא יהיו רשימות של ביטוח לאומי בלבד.

משה גפני: דרך משרד הבריאות.

משה גפני: אגף השיקום צריך לפנות למשרד הבריאות, הם מביאים את הרשימה.

אביאל קובייסי: אוקיי.

קובי יצחק: לא, אני לא יודע.

קובי יצחק: באגף השיקום יש להם את הוועדות שלהם - - -

משה גפני: בסדר, אז אני לא נכנס לפרטים האלה, שאגף השיקום יכול לתת.

קובי יצחק: כן, אבל שיירשם שזה גם נכי צה"ל.

משה גפני: בסדר, אני רוצה לסכם, רבותי.

אביאל קובייסי: אבל כאן שמענו את הנושא של רשימה מביטוח לאומי בלבד, לא ארגון נכי צה"ל, לא של נכי צה"ל, של אגף השיקום.

אביאל קובייסי: אנחנו רוצים להתייחס לזה.

משה גפני: רבותי, לפני שאפנה לרשות המים, אני רוצה להגיד משפט – שאף אחד לא יחשוב שאנחנו מדברים פה על איזה הישג מי-יודע-מה.

משה גפני: ההישג שאנחנו רואים בו זה עצם העובדה שהממשלה הסכימה שהכסף הזה - 42 מיליון שקלים לא יבוא מתוך רשות המים - לראשונה מגיע מתקציב המדינה, מכירים בעובדה שצריך לסייע לנכים.

משה גפני: אני רואה בזה פתיחת פתח מאוד גדול.

משה גפני: אני רואה חשיבות רבה בעצם העובדה שמתקציב המדינה מביאים 42 מיליון שקלים וזה מיועד לסייע לשכבות החלשות, במקרה הזה בעיקר לנכים.

משה גפני: אני מסכים שצריך לעשות מאמץ להרחיב את הרשימה.

משה גפני: יכול להיות שמשרד האוצר עצמו בדיונים שיהיה אפשר לקיים אתו – אנחנו הסכמנו על זה, אני מודה בעובדה, אגב, זה הולך להיות עם נכי רדיפות הנאצים, אותו דבר.

משה גפני: היה פה דיון, עדיין לא קיבלתי החלטה, כיוון שהלכתי לפשרה, אמרתי לך שאני "מפאיניק".

משה גפני: המצב עד היום הוא שאף אחד לא נגע בנושא הזה - לא נגעו, כולם דיברו.

שכיב מוראד שנאן: אני מברך.

משה גפני: לא, זה בסדר, אני מקבל את הדברים שלך לחלוטין.

שכיב מוראד שנאן: זו לא ביקורת, זו בקשה.

משה גפני: מדובר על העובדה הזאת שמחירי המים הם מחירים גבוהים.

משה גפני: הרבה זמן זה לקח עם הרבה מאוד איומים, אגב, שהכסף יבוא מהצרכנים.

משה גפני: מחיר המים הוא מחיר מאוד גבוה ואז היו מוסיפים עוד.

משה גפני: בסופו של דבר משרד האוצר הסכים ואני מברך את משרד האוצר על כך, אף על-פי שזה נעשה בכוח, אבל כמו שהרמב"ם אומר:

משה גפני: כופין אותו עד שיאמר: רוצה אני, אז היצר הרע יוצא ממנו ונשאר רק היצר הטוב.

משה גפני: כפי שאמרתי קודם, המצב הוא שהיתה דרישה נוספת שאוריד את החוק של הפיקוח על המים.

משה גפני: אני סבור שהפיקוח על המים צריך להיות בכנסת.

משה גפני: אני סבור שאני לא יכול להעביר את החוק הזה, יש קואליציה, מה לעשות?

משה גפני: ולכן אני לא מביא אותו עכשיו, אבל לפחות לתקן איזשהו עוול.

משה גפני: עכשיו, אני אומר לכם ברשות המים, אתם לא תוכלו לשחק עם העניין הזה.

משה גפני: תהיה החלטה של ועדת הכספים בעזרת השם עכשיו.

משה גפני: לא יהיה לכם מהביטוח הלאומי רשימות, שלא תהיה טעות, אני אומר לכם: לא תהיינה רשימות, אני מכיר איך הממשלה עובדת.

משה גפני: כמה שאנחנו פה בוועדה מנסים לעבוד בזריזות, הם עובדים לאט.

משה גפני: יש להם סיבות.

משה גפני: אנחנו יודעים מה שקרה בהיטל הבצורת.

משה גפני: לא יהיו רשימות.

משה גפני: מה תעשו אם לא יהיו רשימות?

משה גפני: תהיה החלטה.

משה גפני: מה תעשו?

גלעד פרננדס: אגיד לך מה יכול לקרות.

משה גפני: לא, אז אגיד לך מה שאתם הולכים לעשות.

משה גפני: אם אתם לא עושים, אל תבואו לכאן.

משה גפני: הנכה יביא אישור רפואי כמו שהוא הביא בהיטל הבצורת.

שכיב מוראד שנאן: בדיוק.

משה גפני: זה הכול.

אביאל קובייסי: כל אישור, כל אישור.

משה גפני: כל אישור.

קובי יצחק: ולא להבדיל בין נכי צה"ל לבין נכים כלליים בלבד.

משה גפני: אני מברך על העובדה שהממשלה תעבוד מהר ויהיו לכם הרשימות.

אמנון כהן: גפני, צריך לכתוב את זה בפנים.

משה גפני: כן, אני רושם.

משה גפני: הרשימה היא רשימה סגורה, היא ידועה, היא קבועה.

משה גפני: אם יש לכם את הרשימות שאתם אתם יכולים לעבוד מול התאגידים, בבקשה, זה הטוב ביותר.

משה גפני: אם אין לכם, כל אחד יביא את האישור הרפואי וכל אישור, אני מבקש שתקריא את ההחלטה.

דורון יהודה: שיהיה כל אישור.

חיה קינן: יש אישור - - -

משה גפני: כל אישור אמרתי, כל אישור כמו בהיטל הבצורת.

דורון יהודה: לא, בבצורת עשו בעיות עם האישורים.

חיה קינן: הרופאים עשו בעיות.

משה גפני: רגע, עוד משהו, סליחה.

חיה קינן: הרופאים לא רוצים לתת אישור.

חיה קינן: הביטוח הלאומי - - -

אורי מקלב: זה הגדרה, שם זה היה - - -

משה גפני: היתה החלטה כאן בוועדה ואתם יישמם אותה ומנהל רשות המים אכן הוציא מכתב.

משה גפני: היו נכים שלא שילמו במחירים האלה ואז היו עליהם עיקולים.

משה גפני: היתה הנחייה, בקשה שלנו והיתה הנחיה של מנהל רשות המים לבטל את העיקולים.

משה גפני: אני מבקש, לגבי הנכים הללו, לא להתחיל עכשיו הליך מחדש, אם הם נמצאים ברשימה לא לעשות - - -

רוחמה אברהם-בלילא: אני בעד.

משה גפני: הנה אני מצביע.

משה גפני: אם הם נמצאים ברשימה, אני מבקש לא לפגוע בהם.

משה גפני: אם הם לא נמצאים ברשימה, אני מבקש שתבואו אתנו בדברים.

משה גפני: אנחנו לא נשאיר את הנכים לבד וגם אתם לא.

משה גפני: תקריאי את ההחלטה בגלל שרוחמה צריכה לצאת.

משה גפני: חשובה לי מאוד ההצבעה שלה.

עדי חכמון: מה שדובר קודם - עניין האישור, זה לאותה קבוצת אוכלוסייה שאנחנו מגדירים.

משה גפני: בסדר, שמענו, בסדר.

שכיב מוראד שנאן: בהגדרות של חבר הכנסת - - -

אורי מקלב: עכשיו יקריאו את זה.

משה גפני: בסדר.

עדי חכמון: אני רק רוצה לוודא.

משה גפני: את כמו אדם דתי שחוזר על כל מצווה בתורה עשר פעמים.

משה גפני: בסדר.

עדי חכמון: אני אדוקה.

משה גפני: כל הכבוד לך.

משה גפני: בבקשה, תקריאי, רוחמה צריכה להצביע.

שגית אפיק: "תינתן תמיכה מתקציב המדינה, בשיעור שלא יפחת מ-42 מיליון שקלים חדשים לשנה בבסיס התקציב, לשם הפחתת מחיר שירות המים לצרכנים ביתיים המנויים ברשימה להלן, ובלבד שימציאו אישור מגורם ממשלתי לעניין זכאותו לגמלה או אישור מגורם רפואי המעיד על מצבם הרפואי" הרשימה:

משה גפני: מי בעד אישור ההחלטה ירים את ידו.

משה גפני: רוחמה?

קובי יצחק: גפני, סליחה, נכי צה"ל לא מוזכרים.

רוחמה אברהם-בלילא: אני נמנעת, כי בעיני זה לא מספיק.

רוחמה אברהם-בלילא: אני מברכת על ההחלטה, אבל אני נמנעת.

גלעד פרננדס: למה היא נמנעת?

טל שביב: כי זה לא שלם.

משה גפני: מי נגד?

משה גפני: מי נמנע?

רוחמה אברהם-בלילא: אני.

רוחמה אברהם-בלילא: בעד – רוב

רוחמה אברהם-בלילא: נמנעים – 1

דורון יהודה: גפני, יושב-ראש, אדוני - -

אורי מקלב: רק מלה אחת.

דורון יהודה: - - בהחלטה צריך להוסיף ביטוח לאומי אגף השיקום גם.

חיה קינן: לא מוזכרים נכי צה"ל.

קובי יצחק: נכי צה"ל.

משה גפני: בסדר, אז אמרתי, אלה שזכאים מבחינת הזכאות שלהם דרך משרד הבריאות, בסדר.

אורי מקלב: מלה אחת, אדוני היושב-ראש.

משה גפני: כן, בבקשה.

קריאות: - - -

משה גפני: רבותי.

אורי מקלב: אתה בוודאי תודה לכולם, בין אם זה לאנשי ועדת הכספים, לשגית ועוד, לכל ועדת הכספים, לרשות המים, לאוצר, לביטוח לאומי, לארגוני הנכים, אבל יש אחד שלא יהיה מי שתודה לו, זה אתה עצמך.

אורי מקלב: אני קיבלתי הרבה קרדיט כאן בישיבה, אבל אני יודע שאתה עמדת מאחורי כל הדברים.

אמנון כהן: במשפחה.

אורי מקלב: זה נכון שהכול נשאר במשפחה, אבל אני רוצה להגיד לך שאני לא נמצא כאן הרבה בוועדת הכספים - -

שכיב מוראד שנאן: זה יד ימין - - -

אורי מקלב: - - חוץ מאשר בנושאים מיוחדים, אבל אם כל סעיף שמגיע לוועדת הכספים ככה הטרחה, המעורבות האישית שלך בכל העניין, אני עמדתי בראש הוועדה שעבדה שעות וימים – וגם התרגזויות – בלהעביר את כל המהלכים האלה, ולא הלך קל, ממש לא הלך קל.

אורי מקלב: אז מגיע לך, לקחתי מהקרדיט של הרבה, אז עכשיו - - -

משה גפני: תודה רבה.

משה גפני: אני מאוד מודה לך, תודה רבה.

משה גפני: תודה על העבודה, אורי.

דורון יהודה: תודה ליושב-ראש ולחברי הכנסת.

חיה קינן: תודה, תודה לכולם.

משה גפני: אנחנו לא סיימנו.

משה גפני: שלא תהיה טעות.

דורון יהודה: אני יודע, זה עדיין קטן מאוד.

חיה קינן: אנחנו יודעים.

חיה קינן: תודה.